**สารคดีเฉลิมพระเกียรติ ชุด มรดกศิลป์ แผ่นดินไทย**

**ตอนที่ 53 : อาภรณ์ภัณฑ์เรือเสือทยานชล และเรือเสือคำรณสินธุ์**

เรือเสือทะยานชล และเรือเสือคำรณสินธุ์ ถือเป็นเรือคู่ประตูหน้านำขบวนเรือพยุหยาตราทางชลมารค อาภรณ์ภัณฑ์ที่ใช้ประดับเรือจึงมีความงดงาม ปักด้วยลวดลายไทยอย่างประณีตเช่นเดียวกันทั้งสองลำ โดยผ้าดาดหลังคาคฤห์เรือทั้งสองลำนั้น ทำจากผ้าสักหลาดพื้นสีน้ำเงิน ทำเป็นทรงสี่เหลี่ยมผืนผ้า ลายทองแผ่ลวด ท้องผ้ากรุด้วยผ้าสักหลาดสีแดง มีกรอบ 2 ชั้นล้อมโดยรอบท้องผ้า ชั้นที่ 1 ปักลายกรุยเชิงบนพื้นสีเหลือง ชั้นที่ 2 ปักลายประจำยามก้ามปูใบเทศ ลายลูกฟักประจำยามใบเทศ และลายประจำยามใบเทศบนพื้นสีน้ำเงิน มีผ้าหน้าจั่วเรือที่ทำจากผ้าสักหลาดพื้นสีเงิน ทรงสามเหลี่ยมหน้าจั่วลายทองแผ่ลวด ท้องผ้ากรุด้วยผ้าสักหลาดทรงสามเหลี่ยมสีแดง แบ่งชั้นลาย 2 ชั้น ชั้นแรกปักลายกรุยเชิงในกรอบสามเหลี่ยมบนพื้นสีเหลืองทอง ชั้นที่ 2 ปักลายประจำยามใบเทศในกรอบช่องกระจกลายกระจังใบเทศ สลับลายพันธุ์พฤกษา นอกจากนี้ยังมีธงประดับโขนหัวเรือทั้งสองลำ จำนวน 4 ผืน เป็นผ้าทอมือรูปเสือสีเหลืองเขียนสีทั้งสองด้านเย็บติดบนผ้าพื้นทอมือสีน้ำเงิน